  Майя Бывальцева Удмуртиысь гурт возёсъя но сиён-юонъя министрлэсь ужзэ быдэсъясь Ольга Абрамова верамъя, элькунысь гурт возёсъёс южтолэзь пумозь 800 миллион манет мында кун юрттэт басьтыны кулэ. Вуоно арняысен удысэт возёсъёслэсь йӧллы субсидиос басьтыны ужкагазъёсты кутыны кутске. Литр йӧллы субсидилэн быдӟалаез милям 1–1,1 манет луоз, со ужазинлыклэн пӧртэмлыкеныз герӟаськемын. <…> Кун юрттэт йӧл вузпӧрын кылдэм югдурез кӧня ке ӵошкытатыны луонлык сётоз, озьы ик 2018-тӥ арын бусы ужъёсты дыраз ортчытыны юрттоз Ольга Абрамова, Удмуртиысь гурт возёсъя но сиён-юонъя министрлэсь ужзэ быдэсъясьМинистр тодэ вайытӥз, Удмуртиысь Кун Кенешлэн берло сессияз кутэм пумкылъян элькунын литр йӧллы кун юрттэтлэсь быдӟалазэ 200 миллион манетлы будэтыны луонлык сётӥз. Озьы туэ та ӧрлы 660 миллион манет чакланы луиз. Со сяна, гурт возёсъя министерство гырон-кизён ужъёсты ортчытон понна герӟаськымтэ юрттэтъя коньдон висъяны кутскиз ни. Оглом 270 миллион манет пӧлысь гуртоос 180–190 миллион манетсэ ӝоген басьтозы. 2018-тӥ арысь тулыспаллы йылпумъянъёсъя, Удмуртиын 35 сюрс тонна йӧл переработать каремын. Одӥг литр йӧлэз басьтон дун али шорлыдын 20,5 манет луэ. Вылӥ сорт понна куд-ог предприятиосын 22 манетозь вуэ, нырысетӥ сортъя шоро-куспо дун 19 манет котырын (элькунысь возёсъёс 5 процентсэ гинэ йӧлзэс нырысетӥ но кыкетӥ сортэн сёто). Тодэ вайытом, али элькунын трос верасько йӧл поттӥсьёслы но переработчикъёслы юрттон ужпумъёс сярысь. Та дырлы йӧл вузпӧрез тупатон амалъёс дасямын. Удмуртилэн Кун Кенешысьтыз депутатъёс кӧс йӧллэсь лэсьтэм сиён-юонъёс вылэ маркировка пуктыны ӵектӥзы, озьы басьяськисьёслэн ӟечлыко вуз бырйыны луонлыксы кылдоз. Азьвылгес Федерал Собранилы вазиськоназ Россилэн азьмуртэз Владимир Путин гурт возёслы юрттон, кунлы тырмымон сиён-юон поттон, озьы ик сое кунгож сьӧры вузанэз будэтон сярысь вераз. Нялтас вераса, берло аръёсы Удмуртиысь агропром огъет, нырысь ик, йӧл промышленность, элькунлэн экономикаяз бадӟымгес инты басьтыны кутскиз. Шӧдскымон йылӥз одӥг скаллэсь кыскем йӧл — араз 5 сюрс 900 килограммозь. 2017-тӥ арлы йылпумъянъёсъя, Удмуртия Россиын йӧл поттонъя одӥгез азьмынӥсь улосвыл луиз. Та ласянь трослы юрттӥзы скал гидъёсты пуктон но выльдон понна коньдэтысь висъяськись субсидиос. Кылем арын гинэ элькунын сю пала пудо гидъёс лэсьтэмын но выльдэмын. Озьыен, берло 18 аръёс ӵоже элькунын йӧл поттон 38 процентлы будӥз, 2015–2017 аръёсы 138 фермаос пуктӥзы но выльдӥзы, кылем арын скал уллё 2 сюрс 759 йырлы йылӥз. Тегъёс: Ижкар Удмуртия гуртвозёс кивалтэт йӧл экономиканоконьдон  